Landsrettens dom i sag om omstødelse af betaling af tredjemands private gæld, stadfæstes
Ret: Højesteret (3. instans)
Faggruppe: Civilsag — Almindelig civil sag
Sagsemner: Konkurs og insolvens;

/

Tredjemandsbetalinger udgjorde en omstødelig gave

Sag BS-6044/2021-HJR

Dom afsagt mandag den 10. januar 2021

Appellant ApS 2, tidligere Appelindstævnte ApS
mod
Appelindstævnte ApS 2, tidligere Appellant ApS under konkurs

Et konkursramt selskabs afdrag på ejerens private gæld til en tredjemand
udgjorde en omstødelig gave

Person 1 indgik på et fogedretsmøde en afdragsordning med Appellant ApS 2,
tidligere Appelindstævnte ApS. Der blev herefter i overensstemmelse med
afdragsordningen indbetalt fem afdrag af hver 50.000 kr. til Appellant ApS 2,
tidligere Appelindstævnte ApS. De fem afdrag blev indbetalt af Appelindstævnte
ApS 2, tidligere Appellant ApS, som Person 1 var direktør i og ejede igennem et
holdingselskab.

Appelindstævnte ApS 2, tidligere Appellant ApS blev herefter erklæret konkurs.   

Sagen for Højesteret angik, om de fem betalinger på i alt 250.000 kr. kunne omstødes
i medfør af konkurslovens § 64, stk. 1. Afgørende var i den forbindelse om
betalingerne kunne karakteriseres som ”gaver” .

Højesteret bemærkede, at hverken konkursloven eller dennes forarbejder indeholder
nogen definition af, hvad der skal forstås ved ”gaver” , og at fastlæggelsen af dette
udtryk derfor må ske med udgangspunkt i det civilretlige gavebegreb. Højesteret
anførte herefter i forhold til tredjemandsbetalinger, at det i almindelighed må kræves,
at betalingen udgjorde en vederlagsfri overførsel af et formuegode, at betalingen ikke
var forretningsmæssigt begrundet, og at modtageren vidste eller burde vide, at
overførslen var vederlagsfri.

Under henvisning til omstændighederne i den konkrete sag kom Højesteret herefter
frem til, at de fem betalinger på i alt 250.000 kr. måtte anses for omstødelige gaver
efter konkurslovens § 64, stk. 1.

Landsretten var kommet til samme resultat.   



/